વિસનગર તાલુકાના સદુથલા, કમાણા, દઢિયાળ, મગરોડા પટ્ટામાં સીંચાઈના પાણીની વ્યવસ્થા કરવા આ વિસ્તારના ખેડૂતોની વર્ષોની માગણી હતી. ત્યારે ખેડૂતોને ખેતી માટે સીંચાઈનું પાણી મળે તે માટે ધારાસભ્ય ઋષિભાઈ પટેલ દ્વારા સરકારમાં વખતોવખત રજુઆત કરવામાં આવતા ધાધુસણથી રેડ લક્ષ્મીપુરા અને ખેરવાથી વિસનગર પાઈપલાઈન માટે બજેટમાં રૂા.૨૧૦ કરોડ મંજૂર કરવામાં આવ્યા છે. સીંચાઈથી વંચીત વિસ્તારના ખેડૂતોની ચીંતા કરી સરકારે આટલી માતબર રકમ ફાળવતા ધારાસભ્ય સાથે વિસનગરના અગ્રણીઓ મુખ્યમંત્રીની શુભેચ્છા મુલાકાત લઈ અભિનંદન પાઠવ્યા હતા.